**Likumprojekta "Grozījumi Ieguldījumu pārvaldes sabiedrību likumā" sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts "Grozījumi Ieguldījumu pārvaldes sabiedrību likumā" (turpmāk – projekts) paredz veicināt ieguldījumu pārvaldes sabiedrības darbības caurskatāmību jautājumos, kas saistīti ar ieguldījumiem tādu akciju sabiedrību akcijās, kuru juridiskā adrese ir reģistrēta Eiropas Savienības dalībvalstī un Eiropas Ekonomikas zonas valstī (turpmāk abas kopā – dalībvalsts) un kuras akcijas iekļautas dalībvalsts regulētajā tirgū. Projekts stāsies spēkā 2019. gada vidū. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Projekts ievieš Eiropas Parlamenta un Padomes 2017. gada 17. maija direktīvas (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu, (turpmāk – Direktīva) prasības. Direktīvas prasības ir jāievieš līdz 2019. gada 10. jūnijam. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Institucionālie ieguldītāji (Direktīvas izpratnē – privātie pensiju fondi, apdrošināšanas un pārapdrošināšanas sabiedrības, kas veic dzīvības apdrošināšanu vai pārapdrošināšanu) un aktīvu pārvaldnieki (Direktīvas izpratnē, piemēram, ieguldījumu pārvaldes sabiedrības, alternatīvo ieguldījumu fondu pārvaldnieki) var būt ietekmīgi akcionāri akciju sabiedrībās, kuru juridiskā adrese ir dalībvalstī un kuru akcijas iekļautas šo dalībvalstu regulētajā tirgū. Tādējādi tie spēlē arī būtisku lomu akciju sabiedrību korporatīvajā pārvaldē un akciju sabiedrību ilgtermiņa interešu veicināšanā. Projekts paredz veicināt ieguldījumu pārvaldes sabiedrību kā aktīvu pārvaldnieku darbības caurskatāmību jautājumos, kas saistīti ar ieguldījumu fonda, valsts fondēto pensiju shēmas vai privāto pensiju fondu izveidoto pensiju plānu līdzekļu ieguldījumiem šādu akciju sabiedrību akcijās, un ieguldījumu pārvaldes sabiedrības piedalīšanos akciju sabiedrības pārvaldē, tostarp, balsstiesību izlietošanu akciju sabiedrības akcionāru sapulcē. Plānots, ka papildu prasības to darbības caurskatāmībai veicinās dialogu starp akciju sabiedrību un tās akcionāriem, kā arī atvieglos ar ieguldījumiem saistīto lēmumu pieņemšanu tām personām, kas izmanto institucionālo ieguldītāju vai aktīvu pārvaldnieku sniegtos pakalpojumus.Projekts noteic, ka gadījumā, ja ieguldījumu pārvaldes sabiedrība iegulda ieguldījumu fonda, valsts fondēto pensiju shēmas vai privāto pensiju fondu izveidoto pensiju plānu līdzekļus akciju sabiedrības akcijās, ieguldījumu pārvaldes sabiedrībai būs pienākums izstrādāt iesaistīšanās politiku, kurā tiks aprakstīts un skaidrots, kā ieguldījumu pārvaldes sabiedrības ieguldījumu stratēģijā tiek iekļauta akcionāra tiesību izmantošana akciju sabiedrību pārvaldē. Projekts paredz, ka ieguldījumu pārvaldes sabiedrībai, jau iesniedzot dokumentus licences iegūšanai, būs pienākums izstrādāt iesaistīšanās politiku, ja vien tās ieguldījumu politika paredzēs ieguldījumu veikšanu noteikta veida akcijās. Lai nodrošinātu, ka arī līdz projekta spēkā stāšanās brīdim jau licencēta ieguldījumu pārvaldes sabiedrība izstrādā iesaistīšanās politiku, projekts paredz pārejas noteikumus jau esošajiem tirgus dalībniekiem, uzliekot par pienākumu jau licencētām ieguldījumu pārvaldes sabiedrībām izstrādāt un publiskot iesaistīšanās politiku līdz 2019. gada 1. novembrim. Ja licencēta ieguldījumu pārvaldes sabiedrība veic ieguldītāja finanšu instrumentu portfeļa individuālu pārvaldīšanu, tai atbilstoši Ieguldījumu pārvaldes sabiedrību likuma (turpmāk – Likums) 13. panta otrās daļas 6. punktam ir saistošas tās Finanšu instrumentu tirgus likumā noteiktās prasības, kas saistošas ieguldījumu brokeru sabiedrībām. Ņemot vērā, ka arī Finanšu instrumentu tirgus likumā plānotas izmaiņas, paredzot pienākumu ieguldījumu brokeru sabiedrībām izstrādāt iesaistīšanās politiku, tad ieguldītāja finanšu instrumentu portfeļa individuālas pārvaldīšanas gadījumā ieguldījumu pārvaldes sabiedrībai būs saistošas Finanšu instrumentu tirgus likumā noteiktās normas par iesaistīšanās politikas izstrādi un publiskošanu. Projekts paredz, ka iesaistīšanās politikā ieguldījumu pārvaldes sabiedrība atklās informāciju par to, kā tā pārrauga tās akciju sabiedrības darbību, kuras akcijās veikts ieguldījums (piemēram, cik un kādā veidā tā iesaistās akciju sabiedrības pārvaldībā, kā tiek ņemta vērā akciju sabiedrības ietekme uz vidi u. c. Likumā konkrēti noteikti jautājumi). Attiecībā uz iesaistīšanās politikas izstrādi nostiprināts "ievēro vai paskaidro" princips, proti, ieguldījumu pārvaldes sabiedrībai būs tiesības nepiemērot noteikumus par iesaistīšanās aktivitātēm, tomēr šādā gadījumā tai būs pienākums sniegt detalizētu skaidrojumu šādai rīcībai. Projekta mērķis ir nodrošināt, ka personām, kuras izmanto ieguldījumu pārvaldes sabiedrības pakalpojumus, būs iespējams iegūt informāciju par to iesaistīšanās aktivitātēm akciju sabiedrības pārvaldē. Arī tad, ja ieguldījumu pārvaldes sabiedrība būs norādījusi, ka tā nekādā veidā neiesaistās akciju sabiedrības pārvaldē, personas, kuras izmanto vai plāno izmantot šādas ieguldījumu pārvaldes sabiedrības pakalpojumus, iegūs informāciju, ko izmantot turpmāko ar ieguldījumiem saistīto lēmumu pieņemšanā. Ieguldījumu pārvaldes sabiedrībai katru gadu būs pienākums publiskot ziņojumu par iesaistīšanās politikas īstenošanu, sniedzot vispārīgu informāciju par to, kā ieguldījumu pārvaldes sabiedrība īsteno balsstiesības, kā arī tiks sniegta informācija par svarīgākajiem balsojumiem. Tāpat ieguldījumu pārvaldes sabiedrībai būs jāpublisko savi balsojumi akciju sabiedrību akcionāru sapulcēs. Lai izvairītos no nevajadzīga administratīvā sloga, projekts ļauj nepubliskot balsojumus, kas atbilstoši iesaistīšanās politikai ir uzskatāmi par maznozīmīgiem (piemēram, ieguldījumu pārvaldes sabiedrības līdzdalība attiecīgās akciju sabiedrības pamatkapitālā ir ļoti niecīga salīdzinājumā ar citiem šīs akciju sabiedrības akcionāriem).Projekts paredz, ka ziņojumu par iesaistīšanās politikas īstenošanu būs pienākums atklāt katru gadu līdz 1. augustam. Šāds datums projektā noteikts, ņemot vērā Gada pārskatu un konsolidēto gada pārskatu likumā nostiprināto pienākumu apstiprināt konsolidēto gada pārskatu koncerna mātes sabiedrības akcionāru sapulcē septiņu mēnešu laikā pēc pārskata gada beigām un pastāvošo praksi attiecībā uz termiņiem, kādos akciju sabiedrības sasauc un notur savas akcionāru sapulces. Tas nozīmē, ka gadījumā, ja akciju sabiedrības pārskata gads sakrīt ar kalendāro gadu, un akciju sabiedrība sagatavo arī konsolidēto gada pārskatu, ieguldījumu pārvaldes sabiedrība varēs atklāt informāciju par balsojumiem šo akciju sabiedrību kārtējās akcionāru sapulcēs, kurām būtu jānotiek ne vēlāk kā līdz attiecīgā gada jūlija beigām. Pirmais ziņojums būs jāsniedz par laika periodu no iesaistīšanās politikas publicēšanas brīža līdz ziņojuma sniegšanas brīdim. Atkārtota ziņojuma sniegšanas gadījumā ziņojumā būs jāiekļauj informācija par laika periodu no dienas, kad publiskots pēdējais ziņojums par iesaistīšanās politikas īstenošanu, līdz dienai, kad publiskots jaunais ziņojums. Ņemot vērā plānoto projekta spēkā stāšanos, projekts paredz, ka prasības par iesaistīšanās politikas ziņojumu piemērojamas, sākot ar 2020. gadu.Ieguldījumu pārvaldes sabiedrībai būs pienākums informāciju par iesaistīšanās politiku un tās īstenošanu publiskot savā mājaslapā. Šādai informācijai ir jābūt bez maksas viegli pieejamai visām ieinteresētajām personām. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija un Finanšu un kapitāla tirgus komisija. |
| 4. | Cita informācija | Nav. |
|   |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Ieguldījumu pārvaldes sabiedrība, ja tā ieguldījumu fonda, valsts fondēto pensiju shēmas vai privāto pensiju fondu izveidoto pensiju plānu līdzekļus plāno ieguldīt tādas akciju sabiedrības akcijās, kuras juridiskā adrese ir dalībvalstī un kuras akcijas iekļautas dalībvalsts regulētajā tirgū.Šobrīd Latvijā ir licencētas 12 ieguldījumu pārvaldes sabiedrības: <http://www.fktk.lv/lv/tirgus-dalibnieki/ieguldijumu-parvaldes-sabiedribas.html> |
| 2. | Tiesiskā regulējuma ietekme uz tautsaimniecību un administratīvo slogu | Ieguldījumu pārvaldes sabiedrībai būs pienākums sagatavot un atklāt noteiktu informāciju par ieguldījumiem tādu akciju sabiedrību akcijās, kuru juridiskā adrese ir dalībvalstī un kuru akcijas iekļautas dalībvalsts regulētajā tirgū. Finanšu un kapitāla tirgus komisijai kā par likuma prasību izpildi atbildīgajai iestādei būs pienākums uzraudzīt, vai ieguldījumu pārvaldes sabiedrība ievēro Likumā noteiktās informācijas atklātības prasības. |
| 3. | Administratīvo izmaksu monetārs novērtējums | Administratīvās izmaksas (izmaksas, ko rada informācijas sniegšanas vai uzglabāšanas pienākumi) veidojas no iesaistīšanās politikas un ziņojuma par iesaistīšanās politikas izpildi publiskošanas ieguldījumu pārvaldes sabiedrību mājaslapā. Ieguldījumu pārvaldes sabiedrībām jau šobrīd ir jābūt savām mājaslapām. Papildu informācijas ievietošana mājaslapā nerada būtiskas papildu izmaksas. Prognozējams, ka administratīvās izmaksas mērķgrupai nepārsniegs 2000 *euro* gadā. |
| 4. | Atbilstības izmaksu monetārs novērtējums | Prognozējams, ka iesaistīšanās politikas izstrāde atbilstoši projekta prasībām un tās aktualizācija, ja tāda būs jāveic, varētu radīt atbilstības izmaksas šādā apjomā – viena darbinieka pusotras nedēļas darba laiks (aptuveni 65 stundas). Projekts neuzliek par pienākumu noteiktā laika periodā obligāti pārskatīt iesaistīšanās politiku. Tas nozīmē, ka iesaistīšanās politiku nepieciešams precizēt tikai tad, kad mainās kāds no politikas nosacījumiem. Iesaistīšanās politikas izstrādi var veikt ne tikai valdes locekļi, bet ieguldījumu pārvaldes sabiedrības speciālisti (piemēram, finansisti vai juristi). Līdz ar to stundas samaksas likmei ņemti dati par valstī vidējām darbaspēka samaksām vienā stundā. Prognozējams, ka visai mērķgrupai (12 ieguldījumu pārvaldes sabiedrības) kopīgās atbilstības izmaksas būs 6123 *euro* (7,85 *euro* x 65 x 12). Ziņošana par iesaistīšanās politikas īstenošanu varētu radīt atbilstības izmaksas ik gadu šādā apjomā – viena darbinieka 4 stundas (nepieciešamais laiks ziņošanai atkarīgs no to akciju sabiedrību skaitu, kuru akcijās veikts ieguldījums, no īstenotajām līdzdalības aktivitātēm, kā arī no ieguldījumu pārvaldes sabiedrību sniegtajiem pakalpojumiem). Prognozējams, ka visai mērķgrupai kopīgās atbilstības izmaksas būs 377 *euro* (7,85 *euro* x 4 x 12). |
| 5. | Cita informācija | Nav. |
|  |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | Projekts saistīts ar šādiem likumprojektiem:1) likumprojekts "Grozījumi Finanšu instrumentu tirgus likumā" (20.12.2018., prot. Nr. 50, VSS-1297), kas paredz pamatregulējumu saistībā ar Direktīvas prasību ieviešanu, t. sk.: akcionāru identificēšana, informācijas nodošana un akcionāru tiesību izlietošanas veicināšana; institucionālo investoru, aktīvu pārvaldītāju un pilnvaroto padomdevēju pārredzamība; akcionāru tiesības balsot par vadītāju atlīdzības politiku un atlīdzības ziņojumu; akcionāru iesaiste saistīto pušu darījumu apstiprināšanā;2) likumprojekts "Grozījumi likumā "Par privātajiem pensiju fondiem"" (20.12.2018., prot. Nr. 50, VSS-1300), kas paredz grozījumus saistībā ar pienākumu pensiju fondam izstrādāt un publiskot iesaistīšanās politiku. Nolūkā sekmēt ilgtermiņa interešu ievērošanu attiecībā uz pensiju plāna aktīvu pārvaldību, grozījumi arī paredz pienākumu pensiju fondam publiskot noteiktu informāciju par līgumu, kas noslēgts ar līdzekļu pārvaldītāju (t.sk. licencētu alternatīvo ieguldījumu fonda pārvaldnieku), ja atbilstoši pensiju plāna noteikumiem uzkrāto līdzekļu pārvaldīšanu veic pensiju fonda izraudzīts pensiju plāna līdzekļu pārvaldītājs. Tāpat grozījumi paredz līdzekļu pārvaldītājam pienākumu atklāt pensiju fondam noteiktu informāciju par to, kā līdzekļu pārvaldītājs veicina pensiju plāna ilgtermiņa darbības rezultātus; 3) likumprojekts "Grozījums Revīzijas pakalpojumu likumā" (20.12.2018., prot. Nr. 50, VSS-1299), kas paredz zvērināta revidenta pienākumu revidentu ziņojumā sniegt viedokli arī par atalgojuma ziņojuma, kuru ir sagatavojusi kapitālsabiedrība, kuras akcijas ir iekļautas regulētajā tirgū, satura atbilstību Finanšu instrumentu tirgus likuma 59.4 panta prasībām, kā arī par šajā ziņojumā konstatētajām neatbilstībām;4) likumprojekts "Grozījumi Alternatīvo ieguldījumu fondu un to pārvaldnieku likumā" (20.12.2018., prot. Nr. 50, VSS-1305), kas paredz grozījumus saistībā ar pienākumu izstrādāt un publiskot iesaistīšanās politiku;5) likumprojekts "Grozījumi Apdrošināšanas un pārapdrošināšanas likumā" (20.12.2018., prot. Nr. 50, VSS-1303), kas pēc būtības paredz līdzīgus grozījumus, kādi plānoti likumā "Par privātajiem pensiju fondiem". Grozījumi paredz pienākumu apdrošināšanas un pārapdrošināšanas sabiedrībām, kuras tiesīgas nodarboties ar dzīvības apdrošināšanu vai pārapdrošināšanu, izstrādāt un publiskot iesaistīšanās politiku, kā arī sniegt noteiktu informāciju par līgumu ar līdzekļu pārvaldītāju, ja šīs apdrošināšanas un pārapdrošināšanas sabiedrības pašas neveic ieguldījumus, bet to ir uzticējušas veikt citai personai – līdzekļu pārvaldītājam.Projekts un minētie likumprojekti Ministru kabinetā un Saeimā skatāmi vienlaicīgi. |
| 2. | Atbildīgā institūcija | Tieslietu ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu.Direktīvas prasības ir jāievieš līdz 2019. gada 10. jūnijam. |
| 2. | Citas starptautiskās saistības | Projekts šo jomu neskar. |
| 3. | Cita informācija | Lai būtu vieglāk atspoguļot atbilstību Direktīvas prasībām, tad 1. tabulā tiek lietota atsauce arī uz grozīto direktīvu – Eiropas Parlamenta un Padomes 2007. gada 11. jūlija direktīva 2007/36/EK par biržu sarakstos iekļautu sabiedrību akcionāru konkrētu tiesību izmantošanu (turpmāk – Direktīva 2007/36/EK). |

|  |
| --- |
| **1. tabulaTiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Eiropas Parlamenta un Padomes 2017. gada 17. maija direktīva (ES) 2017/828, ar ko groza Direktīvu 2007/36/EK attiecībā uz akcionāru ilgtermiņa iesaistīšanas veicināšanu. |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību - pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) - kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2007/36/EK 3.g panta 1. punkta ievaddaļa | Projektā ietvertā likuma 75.4 panta sestā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 1. punkta a apakšpunkts | Projektā ietvertā likuma 75.4 panta pirmā, otrā un trešā daļa | Pārņemts pilnībā  | Projekts attiecina direktīvas prasības ne tikai tad, kad ieguldījumu pārvaldes sabiedrība sniedz fonda pārvaldes pakalpojumus, bet arī uz situācijām, kad ieguldījumu pārvaldes sabiedrība veic valsts fondēto pensiju shēmas vai privāto pensiju fondu izveidoto pensiju plānu līdzekļu pārvaldību. Šāda pieeja atbilst Direktīvas mērķim – sekmēt aktīvu pārvaldnieku darbības caurskatāmību un ilgtermiņa iesaisti akciju sabiedrību pārvaldībā. |
| Direktīvas 2007/36/EK 3.g panta 1. punkta b apakšpunkts | Projektā ietvertā likuma 75.4 panta ceturtā un piektā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 2. punkts | Projektā ietvertā likuma 75.4 panta sestā daļa | Pārņemts pilnībā  | Neparedz stingrākas prasības  |
| Direktīvas 2007/36/EK 3.g panta 3. punkts | Projektā ietvertā likuma 14. panta pirmās daļas 6. punkts | Pārņemts pilnībā  | Neparedz stingrākas prasības  |
| Direktīvas 2007/36/EK 14.b pants | Likuma 84. pants | Jau ieviests.  | Neparedz stingrākas prasības  |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas?Kādēļ? | Projektā nav ieviesta Direktīvas 2007/36/EK 3.g panta 2. punktā paredzētā iespēja informāciju publiskot ne tikai ieguldījumu pārvaldes sabiedrības mājaslapā, bet arī citā vietnē. Šāda iespēja nav izmantota, jo atbilstoši spēkā esošajai Likuma redakcijai (Likuma 14. panta trīspadsmitā daļa) mājaslapu izveide ieguldījumu pārvaldes sabiedrībai jau ir obligāta.  |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |
| **2. tabulaAr tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.Pasākumi šo saistību izpildei** |
| Projekts šo jomu neskar. |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | 2018. gada 29. oktobrī projektā ietvertā regulējuma apraksts tika publicēts Tieslietu ministrijas un Ministru kabineta tīmekļvietnē, tādējādi dodot iespēju sabiedrībai līdzdarboties tiesību akta izstrādes procesā. |
| 2. | Sabiedrības līdzdalība projekta izstrādē | Projekta apraksts 2018. gada 29. oktobrī tika publicēts Tieslietu ministrijas tīmekļvietnes sadaļā "Sabiedrības līdzdalība" (<https://www.tm.gov.lv/lv/sabiedribas-lidzdaliba/diskusiju-dokumenti/tiesibu-akti>) un Ministru kabineta tīmekļvietnē (<https://mk.gov.lv/content/ministru-kabineta-diskusiju-dokumenti>), aicinot sniegt priekšlikumus par projektu līdz 2018. gada 12. novembrim. |
| 3. | Sabiedrības līdzdalības rezultāti | Līdz 2018. gada 12. novembrim nav saņemti priekšlikumi vai komentāri par tīmekļvietnē publicēto informāciju. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Finanšu un kapitāla tirgus komisija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Finanšu un kapitāla tirgus komisija uzraudzību veiks esošo resursu ietvaros. |
| 3. | Cita informācija | Nav. |

Iesniedzējs:

tieslietu ministrs J. Bordāns

Latkovskis 67036953

Aivars.Latkovskis@tm.gov.lv

Vecozols 67774941

Kaspars.Vecozols@fktk.lv